**Pitkä vaalea mustakenkäinen** (*Le Grand blond avec une chaussure noire*) on Yves Robertin ohjaama ranskalainen komediaelokuva vuodelta 1972. Ohjaaja on tehnyt myös käsikirjoituksen yhdessä Francis Veberin kanssa. Elokuvan pääosissa näyttelevät Pierre Richard, Mireille Darc ja Bernard Blier.

Tarinassa pahaa-aavistamaton viulisti Perrin (Richard) joutuu tietämättään vakoiluosapuolten sekavan välienselvittelyn pyörteisiin.

Rooleissa
---------

|  |  |  |
| --- | --- | --- |
|  Pierre Richard  | … |  François Perrin
  |
|  Bernard Blier  | … |  Bernard Milan
  |
|  Jean Rochefort  | … |  Louis Toulouse
  |
|  Mireille Darc  | … |  Christine
  |
|  Jean Carmet  | … |  Maurice  |

Musiikki
--------

Elokuvan musiikin on säveltänyt Vladimir Cosma, ja sen esittää tuolloin suosittu panhuilunsoittaja, romanialainen Gheorghe Zamfir. Koska päähenkilö on orkesteriviulisti, elokuvassa kuullaan myös katkelmia klassisen musiikin teoksista.

Esitykset Suomessa
------------------

Elokuva sai teatteriensi-iltansa Suomessa 1973, ja se on esitetty Suomen televisiokanavilla elokuussa 1986 (Yle TV2) ja joulukuussa 1994 (Yle TV1).

Vastaanotto ja jälkimaine
-------------------------

*Pitkä vaalea mustakenkäinen* palkittiin Hopeisella karhulla vuoden 1973 Berliinin elokuvajuhlilla.

*Helsingin Sanomien* tv-arvostelussa 1986 Mikael Fränti piti elokuvaa hupaisana kertakäyttökomediana, joka "tarjoaa hauskoja oivalluksia ja vähän purevaa piruiluakin" etenkin Ranskan poliisitoimen suuntaan.

Jatko-osat ja uusintaversio
---------------------------

Elokuva sai monia jatko-osia ja jäljittelijöitä, kuten *Pitkän vaalean mustakenkäisen paluu* (Le retour du grand blond, 1974), *Pitkä vaalea punatukkainen* (La moutarde me monte au nez, 1974), *Pitkä vaalea pinteessä* (Le Jouet, 1976) ja *Olen ujo... mutta paranemaan päin* (Je suis timide... mais je me soigne, 1978), videona nimellä *Pitkän vaalean kosto* (*Video-opas* 2/5 tähteä). Monet muutkin Pierre Richardin pääosan ja olemuksen varaan rakennetut komediat saivat ranskaksi tai muilla kielillä nimiä, joissa esiintyvät sanat "pitkä vaalea" (ransk. *grand blond*), vaikkei tarinoilla tai Robertin kulloisellakin hahmolla ole välttämättä tekemistä tämän "alkuperäisen" elokuvan kanssa. Myös Robertin hahmon nimi François Perrin toistuu monissa myöhemmissä Francis Veberin kirjoittamissa komedioissa muidenkin kuin Robertin näyttelemänä.

Vuonna 1985 elokuvasta tehtiin amerikkalainen vähän arvostettu uusintaversio nimeltä *Kohtalon kalossi* (The Man With One Red Shoe), jolle suomalainen *Video-opas* antoi yhden tähden viidestä.

Lähteet
-------

1. ↑  "The Tall Blond Man with One Black Shoe." VideoHound's Golden Movie Retriever. Gale. 2008. Haettu 1.8.2016 palvelusta HighBeam Research (vaatii tilauksen):  (Arkistoitu – Internet Archive)
2. ↑  Alexandra Fodor: Famous Romanians: Gheorghe Zamfir *Romania Insider*.  8.9.2010. City Compass Media. Viitattu 15.5.2018. (englanniksi)
3. ↑  *Pitkä vaalea mustakenkäinen* Elonetissä. Esitystiedot.
4. ↑  Preisträger, Internationale Filmfestspiele Berlin 1973. Viitattu 1.8.2016.
5. ↑  Fränti, Mikael: Amerikkalainen melodraama ja ranskalainen farssi.  *Helsingin Sanomat*, 9.8.1986, s. 41. Näköislehden aukeama (tilaajille).
6. ↑  *Pitkä vaalea pinteessä* Elonetissä.
7. ↑  Pitkä vaalea mustakenkäinen, Tarinoita taivaarannalta -blogi, Matti Mattila 22.3.2014. Viitattu 1.8.2016.
8. 1 2  Romano, Bello (toim.): *Video-opas 95, Yli 8500 elokuvaa, 2000 uutuutta*. WSOY, 1994. ISBN 951-0-19839-0.
9. ↑  François Perrin (character) (Arkistoitu – Internet Archive), IMDb. Viitattu 1.8.2016.

Aiheesta muualla
----------------

* *Pitkä vaalea mustakenkäinen* Internet Movie Databasessa. (englanniksi)
* *Pitkä vaalea mustakenkäinen* Elonetissä.